**Trnavská apoštolská administratúra** bola zriadená ako dočasné riešenie cirkevnej správy toho územia Ostrihomskej arcidiecézy, ktoré po rozpade Rakúsko-Uhorska v roku 1918 pripadlo novovzniknutému Česko-Slovensku.

Dejiny
------

Bezprostredne po vzniku ČSR spravovali rozsiahle územie Ostrihomskej arcidiecézy na Slovensku vikári s právomocou generálneho vikára. Išlo približne o 80% územia arcidiecézy. Zriadením administratúry 29. mája 1922 bolo toto územie vyňaté zpod právomoci ostrihomského arcibiskupa a podriadené priamo Svätej stolici. Prvým apoštolským administrátorom bol menovaný ThDr. Pavol Jantausch.

Definitívnemu riešeniu situácie na Slovensku nepriali napäté vzťahy medzi ČSR a Svätou stolicou, aj keď zmluva *Modus vivendi* z roku 1928 medzi vládou ČSR a Svätou stolicou predpokladala vznik arcibiskupstva na území Slovenska. Tomuto nepriala ani medzinárodná situácia, keď po viedenskej arbitráži časť územia pripadla Maďarsku. Po 2. svetovej vojne hatil možnosti doriešenia nástup komunizmu po roku 1948. 

Definitívne riešenie bolo dosiahnuté až v roku 1977, keď 30.decembra pápež Pavol VI. apoštolskou konštitúciou *Praescriptionum sacrosancti* oddelil územie Trnavskej administratúry od Ostrihomskej arcidiecézy a upravil jej hranice, ako aj hranice iných diecéz na území ČSSR. Apoštolskou konštitúciou *Qui divino* z toho istého dňa bola zriadená 
samostatná slovenská cirkevná provincia a Apoštolská administratúra v Trnave bola povýšená na arcibiskupstvo

Biskupi a správcovia administratúry
-----------------------------------

### Vikári trnavského vikariátu Ostrihomskej arcidiecézy (1918 – 1922)

| Meno | Menovanie | Ukončenie funkcie | Poznámka |
| --- | --- | --- | --- |
| Ladislav Báthi | 1916 | 1919 | arcibiskupský vikár trnavského vikariátu |
| František Richard Osvald | 1919 | 1922 | menovaný za vikára s fakultami generálneho vikára pre celé územie Ostrihomskej arcidiecézy, nachádzajúce sa v Česko-Slovensku |

### Apoštolskí administrátori apoštolskej administratúry Trnava (1922 – 1977)

| Meno | Menovanie | Ukončenie funkcie | Poznámka |
| --- | --- | --- | --- |
| Pavol Jantausch | 29. máj 1922 | † 29. jún 1947 | 14. júna 1925 bol v Trnave vysvätený za titulárneho biskupa prienenského |
| Ambróz Lazík | 8. jún 1947 | † 20. apríl 1969 | 14. augusta 1949 bol v Trnave vysvätený za titulárneho biskup appijského |
| Július Gábriš | 23. apríl 1969 | 30. december 1977 | 3. marca 1973 bol v Nitre vysvätený za titulárneho biskupa dekorianskeho
30.12.1977 bola Trnavská apoštolská administratúra povýšená na arcidiecézu; J.Gábriš ďalej pokračuje v úrade ako administrátor arcidiecézy |

### Biskupi pôsobiaci na území administratúry

* Michal Buzalka, pomocný biskup Trnavskej apoštolskej administratúry od 17. marca 1938, † 7. decembra 1961 (od roku 1950 väznený a následne v internácii)

Štatistika
----------

| Rok | Obyvatelia | Katolíci | Percent katolíkov | Farnosti | Diecézni kňazi | Rehoľní kňazi | Kňazi spolu | Rehoľníci | Rehoľníčky |
| --- | --- | --- | --- | --- | --- | --- | --- | --- | --- |
| 1949 | 1 372 000 | 1 110 000 | 80.9% | 422 | 563 | 180 | 743 | 308 | 1 389 |
| 1969 | 1 800 000 | 1 545 000 | 85.8% | 435 | 403 | 190 | 593 | 275 | 1 186 |

Zdroj
-----

*